KIRJALLINEN KYSYMYS E-3466/00

esittäjä(t): Erik Meijer (GUE/NGL) komissiolle

(8. marraskuuta 2000)

Aihe: Lakastumistautiin sairastuneiden lehmien maidon ja lihan myynti

1. Onko komissio tietoinen, että Alankomaissa on lakastuneiden lehmien, eli lehmien, jotka influenssarokotteen saamisen jälkeen ensin laihtuvat ja sen jälkeen kärsivät turvotuksesta, sienitaudeista, hedelmällisyyshäiriöistä ja nivel- ja utaretulehduksista, lihaa ja maitoa asetettu myyntiin, huolimatta 7 000 maanviljelijän tekemistä sairausilmoituksista ja siitä, että maatalous-, ympäristö- ja kalastusasioista vastaava ministeriö on todennut, että kyseistä sairautta esiintyy 350 tilalla? (Lähde: alankomaalainen television ajankohtaisohjelma Netwerk 19. lokakuuta 2000).

2. Miten on mahdollista, että kyseisten lehmien liha todettiin kelpaavan myyntiin ja että maatalousala ja hyväksynnän antaneet viranomaiset eivät tiedottaneet asiasta yleisölle?

3. Mihin toimiin komissio aikoo ryhtyä, tai on jo ryhtynyt, huolehtiakseen siitä, että kyseisen lihan ja maidon käyttö ihmisravinnossa lopetetaan?

David Byrnen komission puolesta antama vastaus

(20. joulukuuta 2000)

Komissio haluaa kiinnittää arvoisan parlamentin jäsenen huomion vastauksiin, jotka on annettu Alexander de Roon esittämään kirjalliseen kysymykseen P-768/00(1), Marianne L.P. Thyssenin kirjalliseen kysymykseen P-788/00(2) ja Alexander de Roon kirjalliseen kysymykseen P-1410/00(3); vastauksissa on esitetty tietoja komission lähestymistavasta karjan näivettymisen (cattle-wasting disease) aiheuttamaan ongelmaan.

Kuten vastauksista käy ilmi, komission elintarvike- ja eläinlääkintätoimisto suoritti 2.4. toukokuuta 2000 Alankomaissa paikan päällä tarkastuksen. Tarkastuskertomus(4) on toimitettu parlamentille ja julkaistu Internetissä tavanomaisen käytännön mukaisesti. Kertomuksessa tuotiin esille, että ongelman alkuperä ja laajuus eivät olleet vielä selvillä. Siinä esitettiin joitakin suosituksia, ja Alankomaiden viranomaiset ovat toteuttaneet niiden pohjalta useita toimenpiteitä, jotka esiteltiin ja joista keskusteltiin äskettäin pidetyssä pysyvän eläinlääkintäkomitean kokouksessa.

Alankomaiden viranomaisilta viimeksi saadut tiedot osoittavat, että karjan näivettymisen alkuperä ja mahdolliset riskit ovat olleet ja ovat edelleen tutkimusten kohteena. Käytettävissä olevien tutkimustulosten mukaan kansanterveydelle ei aiheudu erityisiä riskejä. Tutkimustulosten yhteydessä on myös todettu, että kyseistä ongelmaa ei enää esiinny. Tautiin sairastuneiksi epäiltyjen eläinten maito ja liha poistetaan saatujen tietojen mukaan ravintoketjusta, kuten yhteisön lainsäädännössä edellytetään.

Komissio ei ole tietoinen mistään viimeaikaisista tiedoista, joiden mukaan edellä mainittuja edellytyksiä ei noudatettaisi.

Alankomaissa toteutettujen tutkimusten tuloksia käsitellään parhaillaan asianomaisessa tiedekomiteassa.

Komissio seuraa siksi edelleenkin tarkoin tilanteen kehitystä ottaen huomioon ilmiötä koskevat tosiasioihin perustuvat tiedot, tieteellisen tiedon, yhteisön lainsäädännön säännökset sekä asiantuntijoiden antamat lausunnot.

(1) EYVL C 26 E, 26.1.2001, s. 109.

(2) EYVL C 26 E, 26.1.2001, s. 109.

(3) EYVL C 103 E, 3.4.2001.

(4) Asiakirja PO SANCO/1169/2000-MR lopullinen.